## Pravilnik o obveznom označavanju i registraciji goveda

### NN 99/2007 (1.10.2007.), Pravilnik o obveznom označavanju i registraciji goveda

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2944**

Na temelju članka 35. stavka 9. Zakona o veterinarstvu (»Narod­ne novine« broj
41/07) te članka 4. stavka 3. Zakona o stočarstvu (»Narodne novine« broj 70/97,
36/98, 151/03 i 132/06), ministar poljoprivrede, šumarstva i vodnoga
gospodarstva donosi

## PRAVILNIK

### O OBVEZNOM OZNAČAVANJU I REGISTRACIJI GOVEDA

DIO I.

POGLAVLJE I.

*Područje primjene*
Članak 1.

1) Ovim Pravilnikom utvrđuje se sustav za označavanje i registraciju goveda.
2) Odredbe ovoga Pravilnika primjenjuju se ne dovodeći u pitanje posebne propise
donesene radi iskorjenjivanja ili kontrole bolesti životinja te odredbe
Pravilnika o načinu obavljanja veterinarsko-zdravstvenog pregleda i kontrola
živih životinja u prometu preko granice Republike Hrvatske (»Narodne novine«
broj 147/04) i posebne propise donesene radi ostvarivanja državnih potpora u
poljoprivredi.

*Pojmovnik*
Članak 2.

Za potrebe ovoga Pravilnika primjenjuju se sljedeći pojmovi:
*1. Životinja* – govedo, u skladu s pojmom definiranim člankom 2. stavkom 2.
točkama (b) i (c) Pravilnika o veterinarsko-zdravstvenim uvjetima za stavljanje
u promet goveda i svinja (»Narodne novine« broj 69/06);
*2. Gospodarstvo* – svaki objekt ili, u slučaju držanja životinja na otvorenom,
svako mjesto smješteno unutar područja Republike Hrvatske na kojem životinje
povremeno ili trajno borave i/ili se uzgajaju te drže;
*3. Posjednik* – bilo koja fizička ili pravna osoba koja je odgovorna za
životinju, stalno ili privremeno, uključujući i za vrijeme prijevoza ili na
tržištu;
*4. Uprava za veterinarstvo* (u daljnjem tekstu: Uprava) – ustrojstvena jedinica
Ministarstva poljoprivrede, šumarstva i vodnoga gospodarstva (u daljnjem tekstu:
Ministarstvo) nadležna za provođenje veterinarskih kontrola i odredbi ovoga
Pravilnika;
*5. Nadležno tijelo* – Ministarstvo.
*6. Hrvatski stočarski centar* (u daljnjem tekstu: HSC) – pravna osoba ovlaštena
za obavljanje određenih poslova u skladu s odredbama Zakona o veterinarstvu i
ovoga Pravilnika.

Članak 3.

1) Sustav označavanja i registracije goveda mora sadržavati sljedeće elemente:
(a) ušne markice za pojedinačnu identifikaciju životinja;
(b) računalne baze podataka;
(c) Putni list za životinje;
(d) Registar goveda na gospodarstvu, koji se vodi na svakom gospodarstvu.
2) Pristup svim podacima iz ovoga Poglavlja mora biti omogućen zainteresiranim
strankama, a nadležno tijelo mora poduzeti potrebne mjere za omogućavanje
pristupa navedenim podacima za sve uključene stranke, uključujući zainteresirane
udruge potrošača, u skladu s posebnim propisima o tajnosti i zaštiti osobnih
podataka.
3) Europska komisija ima pristup podacima iz ovoga Poglavlja.

Članak 4.

1) Goveda se označavaju na sljedeći način:
– sve životinje na gospodarstvu moraju biti označene propisanom ušnom markicom
koja se mora staviti u oba uha. Obje ušne markice nose isti jedinstveni životni
broj po kojem je moguće identificirati svaku pojedinu životinju i povezati je s
gospodarstvom na kojem je rođena.
– iznimno od alineje prve ovoga stavka, životinje koje su namijenjene za
sudjelovanje na kulturnim ili sportskim događajima, osim sajmova i izložbi, mogu
umjesto ušnom markicom biti označene na način, koji pruža jednaka jamstva,
propisan od nadležnog tijela ili Europske komisije.
2) Goveda se označavaju u razdoblju kako slijedi:
– unutar 20 dana od rođenja i u svakom slučaju prije nego životinja napusti
gospodarstvo na kojem je rođena;
– na zahtjev Uprave i u skladu s posebnim postupkom, Europska komisija može
odrediti slučajeve u kojima se može produljiti najduže moguće razdoblje za
označavanje određeno alinejom prvom ovoga stavka.
3) Označavanje se obavlja na sljedeći način:
– bilo koja uvezena životinja, osim u slučaju uvoza iz Europske unije, iz države
koja je prošla kontrole utvrđene Pravilnikom o načinu obavljanja
veterinarsko-zdravstvenog pregleda i kontrola živih životinja u prometu preko
granice Republike Hrvatske i koja ostaje na području Republike Hrvatske mora
biti označena ušnom markicom na odredišnom gospodarstvu u skladu sa zahtjevima
iz ovoga članka, u roku koji ne smije biti dulji od 20 dana nakon navedenih
kontrola, i u svakom slučaju prije napuštanja gospodarstva;
– nije potrebno označiti životinju ako je namijenjena klanju i provedene su
veterinarske kontrole, a životinja se zakolje u roku od 20 dana od poduzetih
kontrola;
– izvornu identifikaciju koju je provela država koja nije članica Europske unije
mora se upisati u računalnu bazu podataka propisanu člankom 5. ovoga Pravilnika
i u Registar goveda na gospodarstvu iz članka 3. stavka 1) točke (d) ovoga
Pravilnika, zajedno s jedinstvenim životnim brojem dodijeljenim u Republici
Hrvatskoj.
4) Svaka životinja uvezena iz država članica Europske unije zadržava svoju
izvornu ušnu markicu.
5) Niti jedna ušna markica ne smije se uklanjati ili mijenjati protivno
odredbama ovoga Pravilnika.
6) Ušne markice se dodjeljuju gospodarstvu, distribuiraju i stavljaju
životinjama na propisani način.

Članak 5.

Uprava mora uspostaviti računalnu bazu podataka u skladu s člankom 14.
Pravilnika o veterinarsko-zdravstvenim uvjetima za stavljanje u promet goveda i
svinja.

Članak 6.

1) Putni list izdaje se u skladu sa sljedećim odredbama:
– HSC će za svaku životinju koja se mora označiti izdati Putni list u roku od 14
dana nakon primitka obavijesti o njenom rođenju ili u slučaju uvoza životinja,
osim onih iz Europske unije, u roku od 14 dana od primitka obavijesti o njihovom
ponovnom označavanju u skladu s člankom 4. stavkom 3. ovoga Pravilnika.
Životinjama koje dolaze iz država članica Europske unije može se izdati Putni
list pod istim uvjetima. U takvim slučajevima, Putni list koji prati životinju
po njenom dolasku predaje se ovlaštenoj veterinarskoj organizaciji, koja Putni
list dostavlja HSC-u, koji ga mora vratiti državi članici Europske unije, koja
je Putni list izdala.
– na zahtjev Uprave i u skladu s posebnim postupkom Europske komisije, navedeno
razdoblje od 14 dana iz alineje prve ovoga stavka može se produljiti.
2) Svaki put kada se životinja premješta mora je pratiti Putni list.
3) Putni list:
– iznimno od stavka 1. i 2. ovoga članka mora se izdati samo u slučaju
premještanja sa područja Republike Hrvatske na područje jedne od država članica
Europske unije i mora sadržavati informacije temeljene na računalnoj bazi
podataka, nakon što Europska komisija utvrdi da je računalna baza podataka u
potpunosti u funkciji u skladu s člankom 5. ovoga Pravilnika.
– koji prati životinju uvezenu iz države članice Europske unije, mora biti
predan službenom/ovlaštenom veterinaru po dolasku.
4) U slučaju uginuća životinje, posjednik mora Putni list predati ovlaštenoj
veterinarskoj organizaciji koja Putni list dostavlja HSC-u u roku od sedam dana
nakon uginuća životinje. Ukoliko je životinja otpremljena u klaonicu, odgovorna
osoba u klaonici nadležna je za dostavu Putnog lista HSC-u.
5) Kad se životinje izvoze u države koje nisu članice Europske unije, Putni list
posljednji posjednik mora predati ovlaštenoj veterinarskoj organizaciji na
mjestu gdje je životinja otpremljena i koja Putni list mora dostaviti HSC-u.

Članak 7.

1) Uz iznimku prijevoznika, svaki posjednik životinja:
– mora voditi Registar goveda na gospodarstvu;
– mora izvjestiti Upravu o svim premještanjima na gospodarstvo i s gospodarstva,
o svakom rođenju i uginuću životinje na gospodarstvu uključujući točne datume
svih promjena, u roku od tri do sedam dana od njihovog nastanka;
– može zahtjevati produljenje navedenog roka, koji Uprava može produljiti u
skladu s posebnim postupkom Europske komisije, a primjenjuje se u slučaju
premještanja goveda na ljetnu ispašu na sezonski/zajednički pašnjak.
2) Kad je primjenjivo i u skladu s člankom 6. ovoga Pravilnika, svaki posjednik
životinje dužan je ispuniti Putni list neposredno po dolasku i prije odlaska
svake životinje s gospodarstva i osigurati da Putni list prati životinju.
3) Svaki posjednik je na zahtjev Uprave dužan dostaviti sve podatke koji se
odnose na podrijetlo, označavanje i kad je potrebno odredištu životinja koje je
posjedovao, držao, prevozio, prodavao ili zaklao.
4) Registar goveda na gospodarstvu mora biti u propisanom obliku, mora se voditi
ili ručno ili računalno i mora biti dostupan u svakom trenutku na zahtjev
Uprave, te se mora čuvati najmanje tri godine.

Članak 8.

Uprava će obavijestiti Europsku komisiju o tijelu odgovornom za označavanje i
registraciju goveda na području Republike Hrvatske.

Članak 9.

Posjednik je obvezan platiti troškove koji nastanu u provedbi sustava
označavanja i registracije goveda iz članka 3. ovoga Pravilnika te troškove
kontrola iz ovoga Pravilnika.

Članak 10.

Označavanje goveđeg mesa i proizvoda od mesa utvrđuje se posebnim propisom.

POGLAVLJE II.

*Opće odredbe*
Članak 11.

1) U slučaju poduzimanje potrebnih mjera, primjenjuju se sljedeće odredbe:
– bez obzira na mjere kontrole koje poduzima nadležno tijelo u skladu s
odredbama ovoga Pravilnika, Europska komisija provodi vlastite kontrole u skladu
s posebnim propisima;
– propisane mjere za posjednike životinja moraju biti primjerene težini
prekršaja. Mjere koje se primjenjuju, kada je opravdano, mogu uključivati
zabranu premještanja životinja s gospodarstva.
2) Stručnjaci Europske komisije, u suradnji s nadležnim tijelom, provjeravaju
sukladnost sa zahtjevima propisanim ovim Pravilnikom. Ovlašteni su obavljati
provjere na licu mjesta radi osiguravanja provođenja kontrola propisanih ovim
Pravilnikom.
3) Nadležno tijelo pruža stručnjacima Europske komisije svu potrebnu pomoć u
obavljanju njihovih zadaća.

DIO II.

POGLAVLJE I.

*Ušne markice*
Članak 12.

1) Ušna markica mora sadržavati skraćeni naziv, kod ili logotip nadležnog tijela
koje je propisalo ušnu markicu i znakove određene stavkom 2. ovoga članka.
2) Znakovi koji tvore jedinstveni životni broj na ušnoj markici sastoje se od
sljedećeg:
(a) prva dva znaka označavaju državu u kojoj je životinja prvi put označena, u
ovu svrhu koristi se dvoslovna oznaka država, koje su navedene u Prilogu I.
ovoga Pravilnika, a u slučaju Republike Hrvatske oznaka je HR;
(b) Znakovi, koji slijede nakon dvoslovne oznake države, moraju biti numerički i
ne veći od 12 znamenki.
3) Uz određeno stavkom 1. i 2. ovoga članka, ušna markica sadrži i barkod koji
je propisan od nadležnog tijela.
4) Posjednicima se odobrava nabava unaprijed određenih količina ušnih markica
sukladno njihovim potrebama za razdoblje od najviše jedne godine, ukoliko to
žele i u skladu s odredbama ovoga Pravnilnika. U slučaju da gospodarstvo ima
manje od pet životinja takvo gospodarstvo ne može unaprijed naručiti više od pet
pari ušnih markica.
5) U slučaju gubitka ušne markice, zamjenska ušna markica mora sadržavati uz
oznake propisane ovim Pravilnikom i oznaku iskazanu rimskim brojem koji označava
koliko je puta navedena markica naručena. U tom slučaju jedinstveni životni broj
propisan stavkom 2. ovoga članka ostaje nepromijenjen. Zamjenske ušne markice za
životinje rođene u državi članici Europske unije moraju nositi najmanje isti
identifikacijski kod i skraćeni naziv nadležnog tijela.

Članak 13.

Ušne markice moraju ispunjavati sljedeće uvjete:
(a) biti izrađene od savitljivog plastičnog materijala;
(b) biti zaštićene od zlouporabe i lako čitljive tijekom čitavog životnog vijeka
životinje;
(c) biti izrađene na način da se ne mogu ponovno koristiti;
(d) biti izrađene na način da ostaju pričvršćene na životinji bez štetnih
utjecaja na nju;
(e) naziv na njima određen člankom 12. ovoga Pravilnika mora biti neizibrisiv.

Članak 14.

Model prve ušne markice mora biti u skladu sa sljedećim zahtjevima:
(a) sastojati se od dva dijela, muškog i ženskog dijela;
(b) svaki od dva dijela mora sadržavati podatke propisane člankom 12. ovoga
Pravilnika;
(c) dužina svakog dijela mora biti najmanje 45 mm;
(d) širina svakog dijela mora biti najmanje 55 mm;
(e) visina znakova mora biti najmanje 5 mm.

Članak 15.

Nadležno tijelo može propisati drugi materijal ili model za drugu ušnu markicu i
može propisati dodatne podatke, osim onih propisanih člankom 12. stavkom 1.
ovoga Pravilnika.

Članak 16.

Uprava mora Europskoj komisiji i državama članicama Europske unije prijaviti
izgled prve i druge ušne markice kako je propisano u člancima 14. i 15. ovoga
Pravilnika.

POGLAVLJE II.

*Putni list i registar goveda na gospodarstvu*
Članak 17.

1) Putni list mora sadržavati:
(a) podatke propisane člankom 14. stavkom 3. točkom C podtočkom 1. alinejom
prvom do sedmom Pravilnika o veterinarsko--zdravstvenim uvjetima za stavljanje u
promet goveda i svinja;
(b) podatke propisane:
– člankom 14. stavkom 3. točkom C podtočkom 2. alinejom drugom Pravilnika o
veterinarsko-zdravstvenim uvjetima za stavljanje u promet goveda i svinja;
– člankom 14. stavkom 3. točkom C podtočkom 2. alinejom prvom Pravilnika o
veterinarsko-zdravstvenim uvjetima za stavljanje u promet goveda i svinja;
(c) potpis svih posjednika, osim prijevoznika, a nakon potvrđivanja potpune
uspostave baze podataka od strane Europske komisije, samo potpis posljednjeg
posjednika;
(d) naziv HSC-a, koji izdaje Putni list;
(e) datum izdavanja Putnog lista.
2) Privremeni Putni list izdaje se kako slijedi:
– ne dovodeći u pitanje odredbe Dodatka I. Poglavlja I. Pravilnika o zaštiti
životinja tijekom prijevoza i s prijevozom povezanih postupaka (»Narodne novine«
broj 7/07) telad mlađa od četiri tjed­na može se premještati samo ukoliko im je
zacijelio pupak. U tom slučaju izdaje se Privremeni putni list koji sadrži
podatke iz stavka 1. ovoga članka u obliku propisanom od nadležnog tijela;
– Privremeni putni list ispunjava prvi posjednik teleta, a popunjava ga svaki
sljedeći posjednik s izuzetkom prijevoznika. Posjednik predaje Privremeni putni
list ovlaštenoj veterinarskoj organizaciji i to prije nego što životinja bude
stara četiri tjedna ili u roku od sedam dana, od dana nastalog događaja, ukoliko
životinja ugine ili bude zaklana prije nego što napuni četiri tjedna starosti.
Ukoliko je tele još uvijek živo izdaje se Putni list u skladu sa stavkom 1.
ovoga članka unutar 14 dana od dana primitka Privremenog putnog lista. Putni
list mora sadržavati podatke o ranijim premještanjima teleta zabilježenim na
Privremenom putnom listu;
– tele s Privremenim putnim listom nije moguće premještati više od dva puta
između gospodarstava. U skladu s ovim stavkom premještanje između dva
gospodarstva preko mjesta registriranog za prodaju životinja ili sabirnog centra
smatra se jednim premještanjem, pod uvjetima da navedeno mjesto odnosno sabirni
centar može na zahtjev službenog/ovlaštenog veterinara predočiti dokumentaciju o
obavljenim transakcijama.
3) Putni list za goveda rođena u Republici Hrvatskoj mora sadržavati podatke o
majci.
4) O navedenom u stavku 3. ovoga članka nadležno tijelo obavještava države
članice Europske unije i Europsku komisiju.

Članak 18.

Osim podataka iz članka 17. ovoga Pravilnika, u skladu s posebnim propisom o
poticajima u poljoprivredi, na Putni list moraju se dodati podaci o premijskom
statusu za muško govedo (prva i druga dobna kategorija).

Članak 19.

Registar goveda na gospodarstvu mora sadržavati sljedeće podatke:
(a) U skladu s člankom 14. stavkom 3. točkom C podtočkom 1. alinejom prvom do
četvrtom Pravilnika o veterinarsko-zdravstvenim uvjetima za stavljanje u promet
goveda i svinja;
(b) Datum uginuća životinje na gospodarstvu;
(c) U slučaju odlaska životinje s gospodarstva, naziv i adresu posjednika kojem
je, s izuzetkom prijevoznika, ili identifikacijsku oznaku gospodarstva na koje
je životinja premještena, kao i datum odlaska;
(d) U slučaju dolaska životinja na gospodarstvo, naziv i adresu posjednika kojem
je, s izuzetkom prijevoznika, ili identifikacijsku oznaku gospodarstva s kojeg
je životinja premještena te datum dolaska;
(e) Ime i potpis ovlaštene osobe Uprave koja nadzire registar te datum kada je
nadzor obavljen.

Članak 20.

U slučaju rođenja, kada je utvrđeno razdoblje između tri i sedam dana za prijavu
događaja od strane posjednika, kako je određe­no člankom 7. stavkom 1. ovoga
Pravilnika, kao polazna točka koristi se datum kada je životinja označena
umjesto datuma rođenja, pod uvjetom da ne postoji mogućnost zabune u odnosu na
upisane datume.

Članak 21.

Nadležno tijelo mora obavještavati države članice Europske unije te Europsku
komisiju o modelu Putnog lista i Registra goveda na gospodarstvu.

DIO III.

POSEBAN SUSTAV OZNAČAVANJA GOVEDA KOJA SE DRŽE U KULTURNE I POVIJESNE SVRHE U
ODOBRENIM OBJEKTIMA

Članak 22.

Ovaj Dio određuje pravila za poseban sustav označavanja za goveda koja se drže u
kulturne i povijesne svrhe u objektima koji su u tu svrhu odobreni.

*Uklanjanje i stavljanje ušnih markica u skladu s člankom 4. stavkom 1. ovoga
Pravilnika*
Članak 23.

1) Posjednik životinja u svako doba mora posjedovati dvije ušne markice
propisane od nadležnog tijela u skladu s člankom 4. stavkom 1. alinejom prvom
ovoga Pravilnika.
2) Iznimno od članka 4. stavka 5. ovoga Pravilnika, kada se životinje
premještaju u objekte, propisane se ušne markice mogu skinuti sa životinja pod
nadzorom Uprave, pod uvjetom da se najkasnije kada se propisane ušne markice
skinu, životinje označe kako je propisano člankom 24. stavkom 1. ovoga
Pravilnika.
3) Iznimno od članka 4. stavka 2. alineje prve ovoga Pravilnika, životinjama
koje su oteljene u objektima koje je nadležno tijelo registriralo za držanje
životinja u kulturne i povijesne svrhe nije potrebno staviti propisane ušne
markice na oba uha, već se iste označavaju do 20 dana starosti, načinom
označavanja koji odabere nadležno tijelo, u skladu s člankom 24. stavkom 1.
ovoga Pravilnika.
4) Prije nego što životinje koje su namijenjene u kulturne i povijesne svrhe
napuste objekt u kojem se drže, moraju se označiti ušnim markicama propisanim
ovim Pravilnikom. Iznimno, ako se životinje premještaju izravno u druge objekte
navedene u članku 24. stavku 1. ovoga Pravilnika na području Republike Hrvatske,
dovoljno je da budu označene u skladu s člankom 3. ovoga Pravilnika, a propisana
ušna markica dodijeljena životinji mora pratiti životinju kod premještanja.

*Način označavanja*
Članak 24.

1) Životinje se označavaju jedinstvenim životnim brojem propisanim člankom 4.
stavkom 1. alinejom prvom ovoga Pravilnika. Ta oznaka mora biti sadržana u
jednom od sljedećih načina označavanja koje može propisati nadležno tijelo:
(a) dvije plastične ili metalne ušne markice;
(b) jedna plastična ili metalna ušna markica zajedno s označavanjem žigom;
(c) tetovaža; ili
(d) elektronsko označavanje putem bolusa u buragu.
2) Iznimno od stavka 1. ovoga članka, nadležno tijelo može propisati da se
životinje mogu označiti elektronskim znakom prepoznavanja u obliku injekcijskog
odašiljača pod uvjetom da životinje koje su tako označene ne ulaze u prehrambeni
lanac.

*Posebna registracijska oznaka*
Članak 25.

1) Nadležno tijelo za svaki objekt u kojem se drže životinje u kulturne i
povijesne svrhe određuje posebnu registracijsku oznaku.
2) Oznaka iz stavka 1. ovoga članka evidentira se u računalnoj bazi podataka za
goveda određenoj člankom 5. ovoga Pravilnika.

DIO IV.

MINIMALNE KONTROLE KOJE SE MORAJU PROVESTI U OKVIRU SUSTAVA OZNAČAVANJA I
REGISTRACIJE GOVEDA

Članak 26.

Kontrole propisane u okviru sustava za označavanje i registraciju goveda moraju
udovoljavati barem minimalnim zahtjevima propisanim člancima 27. do 30. ovoga
Pravilnika.

Članak 27.

1) Uprava provodi nadzor na licu mjesta, koji se može provoditi zajedno s drugim
kontrolama koje su određene u skladu s posebnim propisima. Navedeni nadzor svake
godine obuhvaća minimalno 10% gospodarstava koja se nalaze na području Republike
Hrvatske. Minimalna razina kontrola odmah se povećava ako se utvrdi nesukladnost
s propisima o označavanju.
2) Iznimno od stavka 1. ovoga članka, ako je uspostavljena operativna baza
podataka u skladu s člankom 5. ovoga Pravilnika, moguće je odrediti da kontrole
obuhvaćaju 5 % gospodarstava.
3) Odabir gospodarstva koje nadzire Uprava provodi se na temelju analize rizika.
4) Analiza rizika za svako gospodarstvo uzima posebice u obzir sljedeće:
(a) broj životinja na gospodarstvu, uključujući detalje o svim životinjama koje
se nalaze na gospodarstvu i o životinjama koje su označene na gospodarstvu;
(b) aspekte javnoga zdravstva i zdravlja životinja, a osobito prethodne
slučajeve izbijanja bolesti;
(c) iznos godišnjih poticaja za goveda koji je zatražen i/ili isplaćen
gospodarstvu, u usporedbi s iznosom koji je isplaćen za prethodnu godinu;
(d) značajne promjene u odnosu na stanje prethodnih godina;
(e) rezultate kontrola provedenih u ranijim godinama, osobito:
– pravilno vođenje Registra goveda na gospodarstvu, kako je propisano ovim
Pravilnikom i Pravilnikom o provođenju obveznog označavanja i registracije
goveda.
– pravilno čuvanje putnih listova za životinje koje se nalaze na gospodarstvu,
kako je propisano Pravilnikom o provođenju obveznog označavanja i registracije
goveda.
– pravilno dostavljanje podataka Upravi;
(f) ostale propisane kriterije.
5) Nakon svake provjere podnosi se standardizirano izvješće iz Priloga VIII.
Pravilnika o provođenju obveznog označavanja i registracije goveda, u kojem se
utvrđuju rezultati nadzora i svi nepovoljni nalazi, razlog za nadzor i prisutne
osobe. Posjednik ili njegov predstavnik potpisuju izvješće i mogu dati primjedbe
na njegov sadržaj.
6) Ako se utvrdi postupanje protivno odredbama ovoga Pravilnika, kopije izvješća
iz stavka 5. ovoga članka bez odgađanja se dostavljaju nadležnim tijelima koja
su odgovorna za primjenu odredaba posebnih propisa donesenih radi ostvarivanja
državnih potpora u poljoprivredi.

Članak 28.

1) Nadzor obuhvaća sve životinje na gospodarstvu za koje je propisano
označavanje u skladu s odredbama ovoga Pravilnika.
2) Iznimno od stavka 1. ovoga članka, ako iz praktičnih razloga nije moguće u
roku od 48 sati okupiti sve životinje na gospodarstvu, Uprava može odrediti
sustav uzorkovanja pod uvjetom da je osiguran pouzdan stupanj kontrole.

Članak 29.

Kontrole na licu mjesta u pravilu su nenajavljene. Ako se unaprijed najavljuju,
najava se obavlja u razdoblju ne duljem od 48 sati prije kontrole.

Članak 30.

1) Nadležno tijelo 31. kolovoza svake godine dostavlja Europskoj komisiji
godišnje izvješće u kojem detaljno navodi sljedeće:
(a) broj gospodarstava;
(b) broj inspekcijskih nadzora provedenih u skladu s člankom 27. ovoga
Pravilnika;
(c) broj životinja koje su obuhvaćene nadzorom;
(d) utvrđene nesukladnosti;
(e) sve mjere propisane u skladu s člankom 11. stavkom 1. alinejom drugom ovoga
Pravilnika.
2) Podaci iz stavka 1. ovoga članka dostavljaju se Europskoj komisiji u skladu s
obrascem iz Priloga II. ovoga Pravilnika.

DIO V.

MINIMALNE ADMINISTRATIVNE MJERE U OKVIRU SUSTAVA OZNAČAVANJA I REGISTRACIJE
GOVEDA

Članak 31.

1) Ukoliko se utvrdi nesukladnost s člankom 3. ovoga Pravilnika zabranjuje se
promet životinja na gospodarstvu.
2) Ukoliko posjednik životinje ne može u roku od dva radna dana dokazati
podrijetlo životinje, ona se u skladu s posebnim propisima usmrćuje i
neškodljivo uništava bez odgode pod nadzorom veterinarskog inspektora i bez
naknade.

Članak 32.

1) U slučaju kada životinja ne udovoljavaju zahtjevima propisanim člankom 3.
ovoga Pravilnika, dok se zahtjevi ne ispune ograničenje se primjenjuje odmah na
premještanje te životinje.
2) Ukoliko na jednom gospodarstvu broj životinja za koje nije u potpunosti
udovoljeno zahtjevima za označavanje i registraciju propisanih člankom 3. ovoga
Pravilnika prelazi 20%, određuje se odmah ograničenje kretanja svih životinja
prisutnih na tom gospodarstvu. Iznimno, kada se na gospodarstvu drži više od 10
životinja, ova se mjera primjenjuje samo ako više od dvije životinje u
potpunosti ne udovoljavaju odredbama ovoga Pravilnika.

Članak 33.

Ukoliko posjednik ne ispuni obvezu iz članka 9. ovoga Pravilnika HSC je ovlašten
odbiti izdavanje Putnog lista. U slučaju višekratne nesukladnosti može se
ograničiti kretanje životinja na i s gospodarstva.

Članak 34.

1) Ukoliko posjednik propusti prijaviti premještanje na i s gospodarstva, u
skladu s propisanim, ograničava se kretanje životinja na i s toga gospodarstva.
2) Ukoliko posjednik propusti prijaviti rođenje ili uginuće životinje u skladu s
propisanim, ograničava se premještanje životinja na i s toga gospodarstva.

DIO VI.

PRIJELAZNE I ZAVRŠNE ODREDBE

Članak 35.

Prilozi I. i II. tiskani su u dodatku ovoga Pravilnika i njegov su sastavni dio.

Članak 36.

Svi subjekti uključeni u sustav označavanja i registracije goveda moraju
udovoljiti zahtjevima propisanim odredbama ovoga Pravilnika najkasnije do 31.
srpnja 2008. godine.

Članak 37.

1) Ovaj Pravilnik stupa na snagu osmoga dana od dana objave u »Narodnim
novinama«.
2) Iznimno od stavka 1. ovoga članka odredbe članka 3. stavka 3., članka 4.
stavka 2. alineja druga, članka 6. stavka 1. alineja druga i stavka 3. alineja
prva, članka 7. stavka 1. alineja treća, članka 8., članka 11., članka 16.,
članka 17. stavka 4., članka 18., članka 21., članka 27. stavka 5., članka 30. i
Priloga II. ovoga Pravilnika stupaju na snagu danom pristupanja Republike
Hrvatske u članstvo Europske unije.

Klasa: 011-02/07-01/79
Urbroj: 525-1-07-1
Zagreb, 19. rujna 2007.

Ministar
**Petar Čobanković**, v. r.

PRILOG I.

Znakovi na ušnoj markici za goveda moraju započinjati s oznakom države članice
Europske unije podrijetla, kako slijedi:

|  |  |
| --- | --- |
| Država članica EU podrijetla | ISO-oznaka |
| Austrija  Belgija  Bugarska  Češka Republika  Cipar  Danska  Estonia  Finska  Francuska  Njemačka  Grčka  Mađarska  Irska  Italija  Latvija  Litva  Luksemburg  Malta  Nizozemska  Poljska  Portugal  Rumunjska  Slovenija  Slovačka  Španjolska  Švedska  Velika Britanija | AT  BE  BG  CZ  CY  DK  EE  FI  FR  DE  EL  HU  IE  IT  LV  LT  LU  MT  NL  PL  PT  RO  SI  SK  ES  SE  UK |

PRILOG II.

IZVJEŠĆE O REZULTATIMA NADZORA PROVEDENIH U SKLADU S PROPISANIM ODREDBAMA O
OZNAČAVANJU I REGISTRACIJI GOVEDA

*1. Osnovni podaci o životinjama i nadzoru*

|  |  |
| --- | --- |
| Ukupan broj gospodarstava(1) na području država članica Europske unije registriranih na početku razdoblja izvještavanja/nadzora |  |
| Ukupan broj gospodarstava na kojima je proveden nadzor |  |
| Ukupan broj provedenih nadzora |  |
| Ukupan broj goveda koji je registriran na početku razdoblja izvještavanja/nadzora |  |
| Ukupan broj goveda na gospodarstvima na kojima je proveden nadzor |  |
| (1) kako je određeno u članku 2. točki 2. ovoga Pravilnika | |

*2. Utvrđeni prekršaji po kategorijama*

|  |  |  |
| --- | --- | --- |
|  | Broj životinja u prekršaju | Broj gospodarstava u prekršaju |
| 1. Nepravilnosti u označavanju životinja |  |  |
| 2. Nepravilnosti u Registru goveda na gospodarstvu |  |  |
| 3. Nepravilnosti kod prijave rođenja, uginuća i premještanja |  |  |
| 4. Nepravilnosti u odnosu na Putni list(2) |  |  |
| 5. Životinje/gospodarstva sa samo jednim prekršajem navedenim u podtočkama 1. do 4. ove točke |  |  |
| 6. Životinje/gospodarstva s više od jednog prekršaja navedenog u podtočkama 1. do 4. ove točke |  |  |
| 7. Ukupan broj prekršaja po životinji/gospodarstvu iz podtočke 5. i 6. ove točke |  |  |
| (2) nije primjenjivo za države članice u kojima se Putni list izdaje samo za životinje koje se premještaju unutar država članica Europske unije u skladu s člankom 6. stavkom 3. ovoga Pravilnika | | |

*3. Mjere određene u Dijelu V. ovoga Pravilnika*

|  |  |  |
| --- | --- | --- |
|  | Broj životinja u prekršaju | Broj gospodarstava u prekršaju |
| 1. Ograničenja kretanja pojedinačnih goveda |  |  |
| 2. Ograničenja kretanja svih goveda s gosodarstva |  |  |
| 3. Neškodljivo uništavanje životinja |  |  |
| Ukupno |  |  |

Pravilnik, NN 99/2007-2944
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)